《登烂柯山坐青霞洞天半日》
清代·邹祗谟

清溪隔荒畬，螺翠峥嵘起。白塔与红亭，明灭苍松里。

石路足盘纡，涧流自瀰瀰。拾级得间道，恍闻洞天咫。

旷然通虚明，辽廓信可喜。若无众山横，坐瞩见千里。

御风朝玉京，浩浩却炎晷。欲携楸枰来，缥缈问仙子。

便得青鸾乘，但恐白驹驶。王质诚何人，到今犹不死。

流传好神怪，此言无乃诡。不忍独长生，崎岖寻石髓。

但当笑题诗，再看碧桃蕊。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。